ወጣቶች ለሰላምና ዕድገት በመትጋት ሰንደቅዓላማን ይበልጥ ከፍ ማድረግ እንደሚገባቸው ተገለጸ
ወጣቶች ለሰላምና ዕድገት እያበረከቱት ያለውን አስተዋፅኦ ይበልጥ በማጠናከር ድህነት ማሸነፍና ከአባቶች የተረከቡትን አደራ በመወጣት የሀገራቸውን ሰንደቅ ዓላማ ከፍ ማድረግ እንዳለባቸው የጥንታዊት ኢትዮጵያ ጀግኖች አርበኞች ማህበር ገለጸ፡፡የጥንታዊት ኢትዮጵያ ጀግኖች አርበኞች ማህበር ፕሬዚዳንት ልጅ ዳንኤል ጆቴ መስፍን እሸቴ ለዋልታ እደገለጹት የጀግና ምድር የሆነችው ኢትዮጵያ ክብሯና መገለጫዋ የሆነው ሰንደቅ ዓላማ ከፍ ብሎ እንዲውለበለብ አባቶች ከፍተኛ መስዋትነት ከፍለዋል፡፡ በዚህም ለወጣቱ ትውልድ የተከበረች አገር ለማስረከብ መቻላቸውን ጠቁመው ትውልዱም ድህነትን ለማሸነፍ አደራውን ሊወጣ እንደሚገባው ገልጸዋል፡፡«ሀገራችን አባቶች የቆሰሉላት፣ የደሙላት፣ የህይወት የከፈሉላት፣ የእኛነታችን መለያ ነች ይህን የሕይወት መስዋዕትነት በመረዳት ወጣቱ ለሰላም ዘብ መቆም ይገባዋል» ብለዋል፡፡ሰንደቅ ዓላማው በኢትዮጵያዊነት የመተሳሰብ መንፈስ በአንድነት ድህነትን ለመታገል የሚያስችል አርማ ነው ያሉት ልጅ ዳንኤል ዜጎች ለሚያነሷቸውን ጥያቄዎች መንግስት በአግብቡና በአፋጣኝ  መልስ መስጠት ይገባዋል ብለዋል፡፡ኢትዮጵያ አሁን የያዘችውን ሁለንተናዊ ልማት አጠናክራ በቀጠለች ቁጥር የብሔራዊ ክብር መገለጫ የሆነው ሰንደቅ ዓለማዋም በብሔራዊና በዓለም አቀፍ  ደረጃ  ከፍ ብሎ  እንዲውለበለብ ትልቅ እገዛ እንደሚያደርግም ነው ልጅ ዳንኤል የገለጹት፡፡የሰንደቅ ዓለማ አጠቃቀም ሥነ ሥርዓትን ለማስከበር የወጣውን አዋጅ 654/2001 ተግባራዊ ለማድረግ ሁሉም የበኩሉን ሚና እንዲወጣና በተለይም በትምህርት ቤቶች በትኩረት እንዲሰራበትና ትውልዱ የሰንደቅ ዓላማን ክብርና ትርጉም ሊገነዘብ እንደሚገባው ተናግረዋል፡፡በተጨማሪም በአዋጅ የተቀመጠውን የሰንደቅ ዓለማው ሥርዓት በማስከበር ረገድ ሃላፊነት የተሠጣቸው የፍትህ አካላት፤ ፖሊስ፣ ደንብ አስከባሪዎች፣ ሙሁራንና የመገናኛ ብዙሃን የበኩላቸውን ሚና መጫወት እንደሚገባቸው ጠቁመዋል፡፡የዘንድሮው 10ኛው የሰንደቅ ዓላማ በዓል በመጪው ሰኞ “ራዕይ ሰንቀናል፤ ለላቀ ድል ተነስተናል!" በሚል መሪቃል የሚከበር ሲሆን በዕለቱም ከረፋዱ 4፡00 ሰዓት ላይ በመላው አገሪቱና የኢትዮጵያ ኤምባሲዎችና ሚሲዎኖች የኢትዮጵያ ሰንደቅ ዓላማ ክፍ ብሎ እንደሚውለበለብ ዋልታ ሚዲያና ኮሚዩኒኬሽን ኮርፖሬት ዘግቧል፡፡